ORDE do 18 de setembro de 2007 pola que se establecen as bases reguladoras para a concesión, en réxime de concorrencia competitiva, das subvencións destinadas ás entidades locais, encamiñadas ao desenvolvemento na Comunidade Autónoma Galega de Cidades Dixitais 2007-2010 no marco do Plano estratéxico galego da sociedade da información e o Plan Avanza, e se procede á súa convocatoria (código procedemento IN516A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 26/09/2007

O Consello de Ministros, do día 4 de novembro de 2005, adoptou o Protocolo polo que se aproba o Plan 2006-2010 para o desenvolvemento da Sociedade da Información e a converxencia con Europa e entre as comunidades autónomas e cidades con Estatuto de autonomía, denominado Plan Avanza.
O Plan Avanza responde ao mandato que a Comisión Europea realiza aos estados membros no seu PLANO 2010 «Unha Sociedade da Información Europea para o crecemento e a ocupación», publicado o 31 de maio de 2005, para que elaborasen antes de final dese ano, os programas de reformas nacionais onde definiron as súas prioridades para a Sociedade da Información en liña coas Orientacións Integradas para o Crecemento e a Ocupación adoptadas para a Comisión Europea, en abril de 2005.
A Xunta de Galicia vén de aprobar o Plano estratéxico galego da sociedade da información (PEGSI) 2007-2010, coa misión de contribuír activamente ao desenvolvemento sustentable de Galicia, de xeito que se garanta de forma real a compatibilidade entre o crecemento económico, e a creación de emprego de calidade, os maiores niveis de progreso e cohesión social no conxunto da cidadanía galega, e a preservación do ambiente, cultural e lingüístico propio.
Desde a Consellería de Innovación e Industria, órgano da Xunta de Galicia que, segundo o Decreto 231/2006, do 23 de novembro, polo que se establece a súa estrutura orgánica, ten atribuídas as competencias de fomento e impulso da sociedade da información, considérase que neste labor debemos invitar a colaborar as entidades locais, para que as actuacións que estean considerando promover con estes obxectivos poidan ser coordinadas e apoiadas desde esta consellería.
Con esta finalidade a Xunta de Galicia, a través da Consellería de Innovación e Industria e o Ministerio de Industria, Turismo e Comercio (MITYC) asinaron unha Addenda ao Convenio Marco do Plano Avanza para o desenvolvemento de Cidades Dixitais 2007-2010, enmarcada na área de actuación de Fogar e Inclusión de Cidadáns cos seguintes obxectivos:
a) Implantar a administración electrónica.
b) Fomentar a dispoñibilidade e uso dos servizos cidadáns/empresa, a través de actuacións concretas de tele asistencia, inmigración, comercio, etc.
c) Ofrecer servizos básicos dixitais.
d) Fomentar a aplicación de actuacións relacionadas coa cultura, turismo e ocio.
e) Realizar actividades de formación dirixidas a distintos colectivos.
f) Difundir as vantaxes do uso de servizos públicos dixitais.
g) Favorecer a transferencia de tecnoloxía a través da difusión das actuacións a outras cidades.
h) Fomentar a participación en grupos temáticos relacionados coas áreas de actuación do programa.
As actuacións desta convocatoria financiaranse coa participación do Fondo Europeo de Desenvolvemento Rexional (Feder) e, polo tanto, a súa tramitación queda condicionada ao cumprimento da normativa da Unión Europea nesta materia.
Con esta finalidade e no uso das facultades que me foron conferidas
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión de subvencións ás entidades locais para o desenvolvemento na Comunidade Autónoma de Galicia de Cidades Dixitais 2007-2010, no marco do Plan estratéxico galego da sociedade da información e o Plan Avanza (código procedemento IN516A) que se inclúen como anexo I.
2. Así mesmo, por medio desta orde convócanse as devanditas subvencións para os proxectos que se desenvolverán no ano 2007, así como para os proxectos que se inicien no 2007 e rematen dentro do período recollido na convocatoria.
Artigo 2º.-Solicitudes.
Para poder ser beneficiario da subvención deberá presentarse unha solicitude axustada ao modelo normalizado que se inclúe como anexos II e III desta orde, que irá acompañada dos documentos que se especifican no artigo 6º.2 das bases reguladoras.
Os formularios de solicitude de axuda regulados nesta orde cubriranse e serán obtidos necesariamente polo solicitante a través da aplicación informática «Internet Expres» (procedemento IN516A) establecida na «Oficina virtual» desta consellería, sita no enderezo da internet http//www.conselleriaiei.org.
Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes.
Poderanse cubrir e obter só formularios ata as 24.00 horas do día anterior á data de finalización do prazo de presentación de solicitudes.
En caso de dúbida, dificultades técnicas ou necesidade de máis información, poderán dirixirse á Dirección Xeral de Promoción Industrial e da Sociedade da Información, a través dos teléfonos 981 54 55 83 ou 981 54 55 35, do número de fax 981 54 47 06 ou do enderezo de correo electrónico axudas.dxpisi@xunta.es, que adoptará as medidas necesarias para facilitar a presentación por escrito de solicitudes.
Os anexos II e III desta convocatoria publícanse no DOG exclusivamente para efectos informativos, sendo necesario empregar a aplicación informática indicada para a obtención dos formularios de solicitude.
A presentación de solicitudes farase necesariamente por vía escrita (en soporte papel), logo de obtención e formalización dos formularios de acordo co previsto neste artigo. O solicitante presentará a documentación sinalada no artigo 6º.2 das bases reguladoras por duplicado exemplar (orixinal ou copia compulsada e unha copia), dirixida ao conselleiro de Innovación e Industria.
Artigo 3º.-Lugar e prazo de presentación das solicitudes.
As solicitudes presentaranse preferentemente nos rexistros da Consellería de Innovación e Industria, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A data límite para a presentación de solicitudes será o día 26 de outubro de 2007.
Artigo 4º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 6 meses.
Dentro deste prazo, e dado o carácter de concorrencia competitiva da convocatoria, poderanse realizar os requirimentos de emenda das solicitudes mediante publicación no DOG.
Artigo 5º.-Información aos interesados.
Sobre este procedemento administrativo, que ten o código IN516A, poderase obter documentación normalizada ou información adicional na Dirección Xeral de Promoción Industrial e Sociedade da Información, a través dos seguintes medios:
a) Páxina web oficial da consellería (www.conselleriaiei.org) no seu punto de axudas e na oficina virtual.
b) Nos teléfonos 981 54 55 83 e 981 54 55 35 da devandita dirección xeral.
c) No enderezo electrónico axudas.dxpisi@xunta.es.
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria: 981 54 43 41.
Disposicións derradeiras
Primeira.-Habilitación para o desenvolvemento.
Facúltase a directora xeral de Promoción Industrial e Sociedade da Información para que dite as resolucións necesarias que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de setembro de 2007.
Fernando Xabier Blanco Álvarez
Conselleiro de Innovación e Industria
ANEXO I
Bases reguladoras para a concesión, en réxime de concorrencia competitiva, das subvencións destinadas ás entidades locais, encamiñadas ao desenvolvemento na Comunidade Autónoma de Galicia de Cidades Dixitais 2007-2010, no marco do Plano estratéxico galego da sociedade da información e o Plano Avanza.
Artigo 1º.-Obxecto e réxime da subvención.
1. As subvencións reguladas por estas bases teñen por obxecto impulsar a realización de desenvolvemento de aplicacións e servizos de administración electrónica, de servizos dixitais dirixidos aos cidadáns e empresas do ámbito local, de formación e de difusión, relacionadas especificamente co desenvolvemento e implantación da Sociedade da Información na Comunidade Autónoma de Galicia a través de Cidades Dixitais 2007-2010, no marco do Plano estratéxico galego da sociedade da información e o Plan Avanza.
2. O procedemento de concesión desta subvención tramitarase en réxime de concorrencia competitiva, e quedará suxeito aos regulamentos (CE) 1080/2006 (DOUE 31-7-2006), 1083/2006 (DOUE 31-7-2006) e 1828/2006 (DOUE 15-2-2007) relativos ao Fondo Europeo de Desenvolvemento Rexional.
Artigo 2º.-Actuacións subvencionables.
1. As actuacións deberán executarse entre o 1 de xaneiro de 2007 e a data límite de xustificación establecida no artigo 19º destas bases reguladoras. No caso de que se soliciten actuacións que non finalicen dentro do ano 2007, será preceptivo que a lo menos se execute o 10% dos gastos subvencionables dentro do ano 2007 para poder considerar subvencionable a actuación.
2. As actuacións subvencionables obxecto desta orde estrutúranse nas seguintes liñas de actuación:
a) Servizos e aplicacións de Administración electrónica.
Estes proxectos poderán complementar ou reforzar as actuacións que se están a desenvolver polo Ministerio de Industria, Turismo e Comercio dentro do Programa Avanza Local, nos seguintes aspectos:
-Proxectos de implantación de ferramentas ou solucións tecnolóxicas para a modernización da xestión interna da Administración local, que inclúan actuacións de formación do persoal no uso e manexo destas.
-Actuacións dirixidas a mellorar a interacción dos servizos públicos cos cidadáns a través da incorporación das tecnoloxías da información e as comunicacións (TIC).
-Proxectos de implantación de aplicacións que faciliten a interoperabilidade entre administracións públicas.
b) Servizos dixitais dirixidos a cidadáns e empresas do ámbito local:
Proxectos, que mediante o uso das tecnoloxías da información e as comunicacións, estean dirixidos a mellorar os servizos públicos preferentemente nos seguintes aspectos: comercio electrónico, tele asistencia, servizos relacionados coa cultura, turismo e ocio e, servizos orientados a favorecer a accesibilidade de colectivos con necesidades especiais.
c) Formación:
Este é uns dos obxectivos básicos a conseguir xa que é unha peza fundamental para reducir a fenda dixital. A formación é tan importante que para que os cidadáns a reciban se harmonizarán as actividades que conteña este proxecto con outros proxectos que desenvolva a propia comunidade autónoma.
d) Difusión:
Considérase un obxectivo principal a difusión de todas as actuacións tanto entre os cidadáns do municipio (para que se involucren e formen parte da cidade dixital) coma entre outros municipios similares do resto do país para fomentar e difundir as mellores prácticas e as experiencias máis exitosas.
3. Os proxectos e actuacións recollidos no punto anterior poderanse realizar conforme as seguintes modalidades:
a) Proxecto ou actuación individual.
Nesta modalidade de proxecto consideraranse, preferentemente, aqueles en que o beneficiario sexa unha entidade local cuns recursos mínimos para absorber eficazmente os fondos que se lle concedan, e non fora beneficiario de axudas correspondentes a programas dirixidos a impulsar o desenvolvemento e implantación da sociedade da información nun ámbito local, postas en marcha con anterioridade a esta convocatoria.
b) Proxecto ou actuación en cooperación.
Nesta modalidade de proxecto consideraranse preferentemente os que presenten unha cooperación entre concellos con experiencia en programas dirixidos a impulsar o desenvolvemento e implantación de Sociedade de Información (como o Programa Cidades Dixitais ou o Programa Cidades Singulares, ou outros de análoga natureza) e entidades que non participaran neste tipo de programas, coa finalidade de promover a transferencia de tecnoloxía e as redes de difusión do coñecemento duns a outros.
c) Proxectos ou actuacións en cooperación presentados por mancomunidades de municipios, áreas metropolitanas e consorcios.
Nesta modalidade de proxecto consideraranse aqueles en que os beneficiarios sexan unha mancomunidade de municipios, áreas metropolitanas e consorcios cuns recursos mínimos para absorber eficazmente os fondos que se lle concedan.
4. Todo o equipamento e aplicacións informáticas do proxecto terán que incorporar criterios de uso e accesibilidade.
Artigo 3º.-Gastos subvencionables e non subvencionables no ámbito de aplicación desta orde.
1. As subvencións destinaranse a cubrir os gastos que estean directamente relacionados co desenvolvemento do proxecto para o que se concedan, sempre que estas sexan realizadas e efectivamente pagadas desde o 1 de xaneiro de 2007 ata a data límite de xustificación establecida no artigo 19º destas bases reguladoras, e en todo caso destinaranse a cubrir os gastos relativos aos seguintes conceptos:
a) No orzamento presentado polo solicitante, as axudas poderán aplicarse aos seguintes conceptos:
-Gastos de persoal contratado dedicado directa e exclusivamente ao proxecto ou actuación.
-Aparatos e equipos dedicados ao proxecto ou actuación, incluída a infraestrutura de telecomunicacións necesaria.
-Subcontratacións exclusivamente derivadas do proxecto ou actuación.
-Material funxible exclusiva e permanentemente destinado ao proxecto ou actuación.
-Gastos de promoción e difusión da actuación.
-Outros gastos xerais suplementarios directamente derivados do proxecto ou actuación e debidamente xustificados.
b) Os gastos de consultoría, asistencia técnica ou outros gastos, correspondentes á xestión do proxecto serán imputables a este.
c) Con carácter xeral, polo menos un 10% do orzamento do proxecto dedicarase a actuacións destinadas á transferencia da tecnoloxía e difusión a outras entidades locais. Inclúense aquí actuacións como a creación ou participación en:
-Redes de difusión de coñecemento entre varias entidades locais.
-Grupos temáticos sobre as materias obxecto desta convocatoria.
-Eventos destinados á difusión dos logros alcanzados e o intercambio de experiencias.
d) Os gastos de xestión ou de oficina técnica serán como máximo o 5% do custo do proxecto.
2. Quedan expresamente excluídas do ámbito de aplicación desta orde as actuacións seguintes:
a) Os gastos de persoal propio ao servizo da entidade local, aínda que se destine total ou parcialmente ao desenvolvemento do proxecto.
b) Calquera outro derivado da actividade habitual do solicitante.
A comisión de avaliación poderá considerar como non subvencionables, ou limitar a súa porcentaxe en relación ao investimento subvencionable total do proxecto, á vista das solicitudes presentadas, aqueles conceptos que se consideren menos críticos para o normal desenvolvemento da actuación obxecto de axuda ou elementos que se consideren reiterativos doutros acometidos e subvencionados en exercicios anteriores.
En ningún caso o custo de adquisición dos gastos subvencionables poderá ser superior ao valor de mercado.
Artigo 4º.-Beneficiarios.
Poderán ser beneficiarios desta subvención, sen prexuízo de reunir os demais requisitos establecidos nestas bases, concellos, grupos de concellos en cooperación ou mancomunidades de municipios, áreas metropolitanas e consorcios.
Non poderán obter a condición de beneficiario aqueles nos cales concorra algunha das circunstancias previstas no artigo 13 da Lei 38/2003, do 17 de novembro, xeral de subvencións. A acreditación de non estar incursos nas ditas prohibicións realizarase mediante declaración responsable (anexo III).
Artigo 5º.-Financiamento e concorrencia.
Para a concesión das axudas, propias das actuacións que se convocan para os exercicios de 2007 e 2008, que terán a modalidade de subvención, destínase un crédito de 63.512,25 euros para a anualidade 2007 e de 571.610,25 euros para a anualidade 2008, que serán imputados á aplicación orzamentaria 10.04.571A.760.0 dos orzamentos xerais da comunidade autónoma.
Completarase o financiamento coa achega do Ministerio de Industria, Turismo e Comercio, que transferirá á comunidade autónoma o importe de 1.270.245,00  para o ano 2007, ao abeiro do estipulado na cláusula quinta da addenda ao Convenio Marco de Colaboración entre o Ministerio de Industria, Turismo e Comercio e a Comunidade Autónoma de Galicia para o desenvolvemento do Programa Cidades Dixitais 2007-2010, no ámbito do Plan Avanza, asinado o 23 de xullo de 2007, para o cal se realizará a xeración de crédito correspondente. A eficacia desta orde queda condicionada a que se realice a xeración de crédito mencionada.
Ver referencia pdf "18700D007P050.PDF"
Destinaranse dous terzos do orzamento total aos proxectos presentados na modalidade 3.a) do artigo 2º (Proxecto ou actuación individual), no caso de que haxa proxectos suficientemente valorados pola comisión de valoración recollida no artigo 10º. No caso de que, a xuízo da citada comisión de valoración non haxa proxectos suficientemente valorados nesta modalidade, o orzamento correspondente será repartido entre as outras modalidades.
Estes importes entenderanse máximos sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte de aplicación dos criterios do artigo 11º destas bases reguladoras.
En ningún caso, unha mesma entidade recibirá subvención para máis de dúas actuacións. No caso que unha entidade presente máis de dous proxectos, a elección do proxecto ou proxectos subvencionados será a criterio da Comisión de Avaliación establecida no artigo 10º destas bases reguladoras.
As axudas acadarán como máximo ata o 75% dos investimentos subvencionables recollidos nunha solicitude.
A citada aplicación orzamentaria está dotada con fondos propios da Comunidade Autónoma de Galicia, así como con fondos achegados polo MITYC nos que está previsto a participación do Fondo Europeo de Desenvolvemento Rexional (Feder). Os fondos achegados polo MITYC, pola súa natureza de transferencias finalistas, poderán ser incorporados aos orzamentos dos anos 2008 e 2009, na medida en que os proxectos subvencionados vaian ser xustificados neses períodos.
As axudas reguladas nesta orde serán compatibles con subvencións ou axudas doutras administracións públicas ou doutros entes públicos ou privados, nacionais ou internacionais, sempre que, en ningún caso, o seu importe sexa de tal contía que, illadamente ou en concorrencia, supere o custo da actividade subvencionada.
Artigo 6º.-Solicitudes.
1. As solicitudes para participar no procedemento de concesión da subvención presentaranse na forma e prazo que se indican no artigo 3º desta convocatoria.
2. As solicitudes estarán compostas pola seguinte documentación por duplicado exemplar (orixinal ou copia compulsada, máis unha copia):
2.1. Formularios normalizados de solicitude compostos polos anexos II e III, obtidos necesariamente a través da aplicación informática sinalada no artigo 2º da convocatoria, debidamente asinados polo representante legal da entidade correspondente :
a) Anexo II (modelo normalizado da solicitude).
-Solicitude.
b) Anexo III (modelo de declaración xurada).
-Declaración expresa sobre a concesión ou solicitude doutras axudas ou subvencións para o mesmo proxecto e conceptos, procedentes de calquera administración ou entes públicos, nacionais ou internacionais.
-Declaración expresa de non estar incurso en ningunha das circunstancias previstas no artigo 13 da Lei 38/2003, do 17 de novembro, xeral de subvencións.
-Declaración expresa de que os provedores non están vinculados coa entidade solicitante ou cos seus órganos directivos ou xestores.
-No caso de comprometerse co uso e posterior utilización da lingua galega en todas as relacións que o interesado manteña coa Administración autonómica así como en todos os elementos que deriven da materialización das actuacións subvencionables, deberá sinalarse expresamente no punto 6 do anexo III, que deberá estar debidamente asinado pola persoa ou persoas que representen a representación legal da entidade.
2.2. Documentación xurídico-administrativa da entidade solicitante:
-Para os proxectos das modalidades a) e b) previstas no artigo 2º.3 destas bases reguladoras: certificación do acordo da entidade local ou entidades locais interesadas pola que se aproba/n o/s proxecto/s, así como as súas condicións e a aceptación de todos os requisitos establecidos nesta orde.
-Para o caso de proxectos da modalidade c) do citado artigo 2º.3: certificación do acordo asembleario en que se aproba acollerse aos beneficios desta orde.
2.3. Documentación técnica relativa ao proxecto (orixinal ou copia compulsada).
Memoria explicativa do proxecto na que se fará constar:
-Unha descrición pormenorizada do proxecto que se vai desenvolver.
-Interese, a oportunidade e os obxectivos dos proxectos que se van levar a cabo.
-Calendario de execución e orzamento desagregado e detallado ao máximo dos diferentes gastos necesarios para a correcta execución dos proxectos presentados.
-Consignaranse tamén todos os aspectos inherentes ao proxecto e que sexan obxecto de valoración competitiva conxunta, segundo o artigo 11º destas bases reguladoras.
2.4. Orzamentos e ofertas desagregadas de cada un dos provedores que deberán cumprir co disposto nos parágrafos seguintes:
a) Estes orzamentos presentaranse na mesma orde que a utilizada na relación presentada na memoria. Non terán a consideración de orzamentos, as estimacións de gastos realizadas pola entidade solicitante e que carezan do soporte da oferta do provedor ou tarifa oficial do gasto, agás do recollido nos seguintes puntos b) e c):
b) Segundo o artigo 31 da Lei 38/2003, do 17 de novembro, xeral de subvencións, cando o importe do gasto subvencionable supere a contía de 12.000 euros no suposto de subministracións de bens de equipo ou prestación de servizos por empresas de consultoría ou asistencia técnica, o beneficiario deberá solicitar como mínimo tres orzamentos de diferentes provedores, con carácter previo á contracción do compromiso para a prestación de servizos por empresas de consultoría ou asistencia técnica, agás que polas especiais características dos gastos subvencionables non exista no mercado suficiente número de entidades que o subministren ou presten. A elección entre as ofertas presentadas, que deberá achegarse xunto coa memoria de xustificación ou, de ser o caso, na solicitude de subvención, realizarase conforme os criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
c) As ofertas presentaranse coa solicitude. Non obstante, haberá que aterse ao disposto no Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas; polo que se no momento de presentación da solicitude non dispoñen das ofertas de tres provedores, deberán presentar xunto coa solicitude unha estimación do gasto proposto. Será no momento da presentación da memoria xustificativa cando efectuarán a presentación mediante orixinal ou fotocopia compulsada das ofertas admitidas no expediente de contratación que procedese, así como a xustificación da elección cando non recaia na proposta económica máis vantaxosa para a entidade local.
Artigo 7º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras e da orde de convocatoria. De conformidade co artigo 41.d) da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, os solicitantes quedan exentos de achegar os xustificantes que acrediten o cumprimento das súas obrigas tributarias co Estado, coa Comunidade Autónoma e coa Seguridade Social.
Igualmente, de conformidade co artigo 43 da citada lei, se a entidade solicitante indica que certa documentación que se deba usar neste procedemento xa consta no poder da Administración, a presentación da solicitude implica a autorización ao órgano instrutor para acceder a ela. Para estes efectos, a documentación debe manterse vixente e identificarse no formulario de solicitude o procedemento administrativo para o que foi presentada.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a entidade solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas salvidades previstas na lei.
Artigo 8º.-Órganos competentes.
A Dirección Xeral de Promoción Industrial e Sociedade da Información será o órgano competente para a instrución do procedemento de concesión da subvención, correspondendo ao conselleiro de Innovación e Industria ditar a resolución de concesión.
Artigo 9º.-Instrución dos procedementos.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria, requirirase a entidade solicitante para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, terase por desistido na súa petición, logo da correspondente resolución.
2. Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, os requirimento citados de emenda ou subsanación poderanse facer mediante publicación no DOG, producindo os mesmos efectos que a notificación individualizada. A dita publicación tamén se realizará no taboleiro de anuncios da páxina web da Consellería de Innovación e Industria. Se a instrución do procedemento o aconsellase, o órgano competente poderá substituír esta publicación no DOG e na web, pola notificación individualizada de conformidade co establecido no artigo 59 da Lei 30/1992, do 26 de novembro.
3. Sen prexuízo do disposto nos parágrafos anteriores, poderá requirirse á entidade solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na que se indicarán as causas desta.
Artigo 10º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das subvencións aos interesados.
2. A composición da comisión de valoración terá caracter paritario entre o Ministerio de Industria, Turismo e Comercio, e a Consellería de Innovación e Industria, e a súa composición será a seguinte:
a) Presidenta: a directora xeral de Promoción Industrial e da Sociedade da Información
b) Vogais:
-O subdirector xeral de Desenvolvemento da Sociedade da Información e a xefa do Servizo de Desenvolvemento da Sociedade da Información
-Dous representantes do Ministerio de Industria, Turismo e Comercio
c) Secretaria: a xefa do servizo de Desenvolvemento da Sociedade da Información
3. Os/as suplentes serán designados/as pola Dirección Xeral de Promoción Industrial e Sociedade da Información, ou polo Ministerio de Industria, Turismo e Comercio, se é o caso.
4. A comisión poderá estar asistida por expertos externos.
5. Así mesmo, a comisión poderá dispoñer a constitución dunha subcomisión técnica para os efectos de colaborar na revisión e valoración dos documentos achegados xunto coa solicitude. Tanto os membros da comisión como os membros da subcomisión técnica poderán percibir dietas por asistencia e axudas para gastos de locomoción por concorrer ás sesións conforme o Decreto 144/2001, do 7 de xuño (DOG do 25 de xuño).
6. Na proposta de concesión que formule a comisión figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible.
7. O resto das actuacións subvencionables quedarán en reserva para seren atendidos ben co crédito que quedase libre de producirse algunha renuncia ou modificación nos proxectos inicialmente subvencionados, ben co incremento dos créditos orzamentarios destinados a esta subvención. Para estes efectos poderán realizarse sucesivas propostas de resolución conforme o sinalado neste artigo.
8. Sen prexuízo do recollido nos puntos anteriores, á vista da documentación dispoñible, a comisión de avaliación pode considerar como non viables tecnicamente, economicamente ou financeiramente os proxectos ou actuacións presentadas polo que non se concederá subvención.
9. Esta comisión, tendo en conta os criterios de avaliación recollidos no artigo 11º, emitirá unha proposta razoada na que se concrete o resultado da avaliación efectuada. Nesta proposta incluirase unha relación ordenada dos proxectos que reúnan os requisitos para ser financiados, na que se incluirá unha proposta de orzamento para estes, que será determinada segundo criterios de máxima eficiencia na asignación de recursos, e unha relación de proxectos non financiables, con indicación expresa dos motivos que concorran.
Artigo 11º.-Criterios de valoración.
Os proxectos ou actuacións que se presenten deberán ser técnica, económica e financeiramente viables e os criterios de avaliación que servirán de base para a determinación da preferencia na concesión da subvención, relacionados por orde decrecente de importancia, serán os seguintes:
-Identificación dos obxectivos do proxecto e a súa adecuación cara a conquerir resultados explicitamente identificados: 15%.
-Calidade e viabilidade técnica, económica e financeira do proxecto: 15%.
-Plan de explotación de resultados do proxecto: 15%.
-Emprego da lingua galega no desenvolvemento e difusión do proxecto: 15% (este compromiso se recolle, con carácter voluntario no anexo III).
-Impacto socio-económico: 15%.
-Integración de medidas específicas que fomenten a igualdade de xénero: 10%.
-Nivel de desenvolvemento tecnolóxico e grao de innovación: 5%.
-Capacidade para difundir os resultados e coñecementos: 5%.
-Impacto territorial e demográfico: 5%.
Artigo 12º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que estimen pertinentes.
2. Porén, poderase prescindir do trámite ao que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 13º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.
O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía, ou, se é o caso, a causa de denegación.
En ningún caso o importe das subvencións concedidas poderán superar o custo da actividade a desenvolver polo beneficiario, ou, no seu caso, a porcentaxe máxima do investimento subvencionable legalmente establecido.
2. O prazo máximo para resolver e notificar a resolución ao interesado será de seis meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
3. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web da Consellería de Innovación e Industria. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada.
As solicitudes desestimadas notificaranse individualmente, con indicación das causas de desestimación.
Artigo 14º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel no que se produza o acto presunto.
b) Recurso contencioso -administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel no que se produza o acto presunto.
Artigo 15º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Cando por circunstancias técnicas se varíe o contido específico dos investimentos ou os prazos recollidos no proxecto inicial, o órgano competente para a concesión da axuda poderá acordar a modificación da resolución por instancia do beneficiario, debendo cumprirse os seguintes requisitos:
a) Que a actividade, conduta ou modificación do proxecto estea comprendida dentro da finalidade desta orde.
b) Que se acredite a inexistencia de prexuízo a terceiros/as.
c) Que os novos elementos e as circunstancias que motiven a modificación, de teren concorrido na concesión inicial, non supuxesen a denegación da axuda ou subvención.
3. A entidade beneficiaria deberá solicitar a dita modificación mediante instancia dirixida ao conselleiro de Innovación e Industria, acompañada da documentación acreditativa do cumprimento dos requisitos reflectidos no punto anterior, antes do 14 de setembro do ano no que contempla realizar a modificación. De non facelo implicará a perda da subvención afectada pola modificación e no caso que a mesma implique unha variación substancial do proxecto, a perda total da subvención concedida.
4. A conformidade expresa da Consellería de Innovación e Industria ás mencionadas modificacións, requirirá informe favorable da Dirección Xeral de Promoción Industrial e Sociedade da Información, que só será outorgada cando non se altere significativamente o proxecto inicial e se cumpran os requisitos antes indicados.
5. O acto polo que se acorde ou se denegue a modificación da resolución será ditado polo conselleiro de Innovación e Industria logo da instrución do correspondente expediente no que se lle dará audiencia ao interesado nos termos previstos no artigo 10º destas bases reguladoras.
Artigo 16º.-Aceptación e renuncia.
1. Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que o interesado comunicase expresamente a súa renuncia á subvención entenderase que a acepta, e desde ese momento adquirirá a condición de beneficiario.
A renuncia á subvención poderase facer axustándose ao modelo que se inclúe como anexo IV, así como por calquera outro medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. No caso de que se comunicase a renuncia en prazo, o conselleiro ditará a correspondente resolución nos termos do artigo 42.1º da devandita lei.
Artigo 17º.-Obrigas dos beneficiarios.
Son obrigas das entidades beneficiarias:
a) Realizar a actividade ou adoptar o comportamento que fundamente a concesión da subvención.
b) Acreditar ante a entidade concesionaria a realización do investimento ou actividade, así como o cumprimento dos requisitos e condicións que determinan a concesión ou desfrute da subvención.
c) A obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
d) Comunicarlle á entidade concedinte a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso, con anterioridade á xustificación da aplicación dada aos fondos percibidos.
e) Dispor dos rexistros de contabilización e demais documentos nos termos exixidos pola lexislación, coa finalidade de garantir o adecuado exercicio das facultades de comprobación e control.
f) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
g) A obriga de reintegro, total ou parcial, da subvención percibida no suposto de incumprimento das condicións establecidas para a súa concesión.
h) Os beneficiarios deberán dar a adecuada publicidade do carácter público do financiamento en todas as actuacións que se deriven da execución do proxecto, en cumprimento do Regulamento (CE) 1828/2006 (DOUE 15-2-2007). Así mesmo, a entidade beneficiaria comprométese a dar publicidade do cofinanciamento por parte da Consellería de Innovación e Industria, do Ministerio de Industria, Turismo e Comercio e de Feder, mediante o emprego de logotipos e enderezos web correspondentes, que deberán exhibirse en todas as actividades e actos que se realicen no desenvolvemento dos proxectos subvencionados.
Para facilitar o cumprimento das obrigas de publicidade, ditaranse instrucións particulares para o seu seguimento por parte dos beneficiarios.
Toda a documentación ou publicidade que se faga das actuacións subvencionadas, incluída a través da web, farase, como mínimo, en lingua galega.
Artigo 18º.-Subcontratación polos beneficiarios das actividades subvencionadas.
A subcontratación de actividades realizarase de acordo co establecido no artigo 29 da Lei 38/2003, do 17 de novembro, xeral de subvencións, podendo acadar o custo total da actividade proposta.
En todo caso respectarase a prohibición de subcontratación cos provedores de bens ou servizos nos que recaian algunha das condicións establecidas no artigo 29 da citada lei, e no artigo 68 do Real decreto 887/2006, que desenvolve a citada lei. Faise especial indicación de que os provedores non poderán estar vinculados coa entidade solicitante ou cos seus órganos directivos ou xestores.
Artigo 19º.-Xustificación da subvención.
1. Para cobrar a subvención concedida, o beneficiario deberá presentar un exemplar con toda a documentación xustificativa (orixinal ou copia compulsada), nos lugares sinalados no artigo 3 da convocatoria, tendo de prazo para presentala ata o 15 de novembro de cada anualidade, tendo en conta que a documentación debe ser redactada en galego no caso de ter asumido o compromiso de emprego do idioma galego recollido no apartado 6 do anexo III.
a) Solicitude de libramento da subvención (modelo dispoñible no enderezo da internet «http//www.conselleriaiei.org», oficina virtual, procedemento IN516A).
b) Memoria na que se constate a realización da actividade realizada.
c) Ofertas admitidas no expediente de contratación que procedese, así como a xustificación da elección cando non recaia na proposta económica máis vantaxosa para a Entidade local, segundo o disposto no artigo 6 das presentes bases reguladoras, agás que as ditas ofertas e a xustificación da escolla xa fosen presentadas no momento da solicitude.
d) Certificación do órgano que teña atribuídas as facultades de control do cumprimento da finalidade para a que foi concedida e da aplicación dos fondos destinados para tal efecto.
e) Copia en formato electrónico dos relatorios ou contidos da acción formativa, se é o caso.
f) Declaración de axudas obtidas e solicitadas para o mesmo investimento en calquera outras administracións, organismos ou entes públicos ou privados (modelo dispoñible no enderezo da internet sinalado no punto a) deste artigo).
g) Certificación expedida pola entidade bancaria da titularidade da conta onde se debe realizar o pagamento na que conste a razón social e o CIF da entidade subvencionada así como o ordinal bancario, código de banco, código de sucursal e código de conta corrente.
h) Documentación que acredite a publicidade do cofinanciamento da Xunta de Galicia, do Ministerio de Industria, Turismo y Comercio e de Feder segundo o sinalado no artigo 17 h) das presentes bases reguladoras.
i) Calquera outros documentos que se requiran durante a tramitación do expediente para a verificación do proxecto.
2. Transcorrido o prazo indicado sen que o beneficiario presentase a documentación solicitada poderase entender que renuncia á subvención. Neste caso, o conselleiro ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 20º.-Pagamento.
1. Recibida a documentación xustificativa da subvención, os órganos competentes da consellería, antes de proceder ao seu pagamento, poderán solicitar as actuacións de comprobación oportunas para verificar o cumprimento da actividade subvencionada e das condicións establecidas para a súa concesión.
2. Procederá a minoración da subvención concedida cando o investimento realizado teña un custo inferior ao inicialmente previsto, e sempre que esta minoración non supoña unha realización deficiente do proxecto.
Artigo 21º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente a(-s) subvención(-s) percibida(-s), así como os xuros de demora correspondentes.
2. Para facer efectiva a devolución á que se refire o apartado anterior tramitarase o oportuno procedemento de reintegro, que se axustará ao previsto na disposición transitoria primeira da Lei 9/2007, do 13 de xuño, de subvencións de Galicia, aplicable aos procedementos de concesión de subvencións iniciados antes da entrada en vigor da devandita lei, no relativo aos procedementos de control financeiro, reintegro e revisión de actos.
3. Aos beneficiarios da(-s) subvención(-s) reguladas nestas bases seralles de aplicación o réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da lei de réxime financeiro e orzamentario de Galicia, e na súa normativa de desenvolvemento e no capítulo VII do Decreto 287/2000, do 21 de novembro.
4. Así mesmo, procederá o reintegro do exceso percibido nos supostos nos que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade que vai desenvolver o beneficiario ou, de ser o caso, a porcentaxe máxima de investimento subvencionable que se estableza.
Artigo 22º.-Control.
1. A Consellería de Innovación e Industria poderá facer as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a súa normativa de desenvolvemento, e na disposición transitoria primeira da Lei 9/2007, do 13 de xuño, de subvencións de Galicia, aplicable aos procedementos de concesión de subvencións iniciados antes da entrada en vigor da devandita lei, no relativo aos procedementos de control financeiro, reintegro e revisión de actos. Así mesmo, estará sometida ás actuacións de comprobación previstas na lexislación do Tribunal de Cuentas e do Consello de Contas.
Artigo 23º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 , non será necesaria a publicación no Diario Oficial de Galicia, podendo substituírse esta pola publicación das subvencións concedidas na páxina web da Consellería de Innovación e Industria.
Artigo 24º.- Remisión normativa
Para todo o non previsto nestas bases estarase ao previsto na normativa básica do Estado establecida na Lei 38/2003, do 17 de novembro, xeral de subvencións, e no Real decreto 887/2006, do 21 de xullo, polo que se aproba o regulamento de desenvolvemento da citada lei, así como no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, na Lei 9/2007, do 13 de xuño, de subvencións de Galicia, tendo prevista a súa entrada en vigor o 25 de setembro de 2007, na que se dispón na súa disposición transitoria primeira que será aplicable tamén aos procedementos de concesión de subvencións iniciados antes da entrada en vigor da lei, no relativo aos procedementos de control financeiro, reintegro e revisión de actos, así como no resto de normativa que resulte de aplicación.
Ver referencia pdf "18700D007P050.PDF"